**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. november 28-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. október 1. - 2024. október 31. közötti időszakban 79 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről. A 2024. október 10. napján tartott alakuló Közgyűlésen megalkotott normatív határozatok 2024. október 10. napján, a 2024. október 22. napján tartott rendes ülésen megalkotott normatív határozatok pedig 2024. október 22. napján kihirdetésre kerültek.

A Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet, valamint a városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásainak megállapításáról szóló 19/2019. (X. 31.) önkormányzati rendelet módosításáról szóló 17/2024. (X.10.) önkormányzati rendelet 2024. október 10. napján került kihirdetésre a Polgármesteri Hivatal hirdetőtábláján történő kifüggesztés útján.

A 2024. október 10-i alakuló ülésen és a 2024. október 22-i rendes ülésen elfogadott határozatok, a közgyűlések jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései megküldésre kerülnek a Vas Vármegyei Kormányhivatalnak, illetve a közgyűléseken elfogadott határozatok és a nyilvános ülés jegyzőkönyvei kihirdetésre és a honlapra feltöltésre kerültek.

A polgármesterre átruházott hatáskörben hozott nem hatósági döntések száma: 134 db

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat, így tájékoztatta az alapítványok kuratóriumi és felügyelő bizottsági elnökeit a 2023. évi működéssel kapcsolatos beszámolók Közgyűlés általi elfogadásáról.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Végrehajtotta a 2024. október 10-i alakuló üléssel kapcsolatos adminisztratív feladatokat: elkészítette a képviselő-testület tagjainak és a 66 új bizottsági tagnak az esküokmányait, felvette a szükséges adataikat, átvette a kitöltött vagyonnyilatkozatokat, koordinálta a KOMA rendszerben történő regisztrációjukat. Végezte a megszűnő képviselői és bizottsági tagsági tisztségekkel kapcsolatos teljeskörű adminisztratív feladatokat.

Az iroda elkészítette a Polgármesteri Hivatal 2024. október 1. – 2024. október 31. közti időszakra vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2024.10.01. - 2024.10.31.** |
| **Főszám** | **Alszám** |
| **A) PÉNZÜGYEK** | **5413** | **793** |
| A.1. Adóigazgatási ügyek | 5413 | 793 |
| **B) EGÉSZSÉGÜGYI IGAZGATÁS** | **2** | **55** |
| **C) SZOCIÁLIS IGAZGATÁS** | **293** | **1997** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **169** | **617** |
| E.1. Környezet- és természetvédelem | 28 | 40 |
| E.2. Építésügyek, településrendezés, területrendezés | 35 | 207 |
| E.3 Építésügy |  |  |
| E.4 Kommunális ügyek | 106 | 370 |
| **F) KÖZLEKEDÉS ÉS HÍRKÖZLÉSI IGAZGATÁS** | **116** | **661** |
| **G) VÍZÜGYI IGAZGATÁS** | **2** | **19** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **529** | **2188** |
| H.1. Anyakönyvi és állampolgársági ügyek | 213 | 403 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 27 |
| H.3. A Választásokkal kapcsolatos ügyek | 0 | 1 |
| H.4. Rendőrségi ügyek | 1 | 0 |
| H.7. Igazságügyi igazgatás | 11 | 54 |
| H.8. Egyéb igazgatási ügyek | 302 | 1682 |
| **I) LAKÁSÜGYEK** | **132** | **862** |
| **J) GYERMEKVÉDELMI ÉS GYÁMÜGYI IGAZGATÁS** | **13** | **218** |
| **K) IPARI IGAZGATÁS** | **7** | **26** |
| **L) KERESKEDELMI IGAZGATÁS, TURISZTIKA** | **115** | **519** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **32** | **192** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **15** | **98** |
| **R) SPORTÜGYEK** | **1** | **4** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **137** | **2582** |
| U.1. Képviselő-testület iratai | 5 | 75 |
| U.2. Kisebbségi önkormányzat iratai |  |  |
| U.3. Szervezet, működés | 64 | 928 |
| U.4. Iratkezelés, ügyvitel | 2 | 45 |
| U.5. Személyzeti, bér- és munkaügyek | 2 | 688 |
| U.6. Pénz- és vagyonkezelés | 63 | 846 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **0** | **8** |
| X.1. Honvédelmi igazgatás | 0 | 3 |
| X.2. Polgári védelmi, katasztrófavédelmi igazgatás | 0 | 5 |
| **IKTATOTT ÜGYIRATOK SZÁMA ÖSSZESEN:** | **6976** | **10839** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az Iroda ellátta az időközi teljesítményértékelés lebonyolításával kapcsolatos feladatokat.

Az Iroda elvégezte a 2024. évi önkormányzati választásokkal összefüggő – október 1. napjától esedékes közszolgálati, munkaügyi, képviselői és bizottsági tagi – iratok elkészítését.

Az Iroda továbbá ellátta a Hivatal 2025. évi költségvetés tervezésével, a tárgyévi költségvetéssel kapcsolatos pénzügyi, valamint a havi bérszámfejtéshez szükséges adminisztratív feladatokat.

Az **Egészségügyi és Közszolgálati Osztály** vezetője az alábbi tájékoztatást adta:

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2024. október - 2024. november hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* kapcsolattartás civil szervezetekkel;
* támogatási szerződések ügyintézése;
* a beérkező Kulturális és Civil Alap pályázatok feldolgozása;
* Szent Márton Kártya ügyintézés;
* Babaköszöntő csomagok előkészítése;
* Házasulandóknak „Első gratuláció” előkészítése;
* „Aktív időskor Szombathelyen” programjainak 2024. évi szervezése, lebonyolítása;
* Adventi vásár előkészítése.

Egészségügy területén végzett feladatok:

* 2024. októberi Egészségügyi Szakmai Bizottsági ülés jegyzőkönyvének elkészítése;
* októberi bizottsági, közgyűlési határozatok végrehajtása;
* november havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* Szombathely, a Segítés Városával kapcsolatos újraélesztési oktatások megszervezése;
* az önkormányzat tulajdonában lévő félautomata defibrillátorok felülvizsgálata.

Kultúra területén végzett feladatok:

* 2024. októberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* novemberi bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* szombathelyi kulturális intézmények, cégek vezetőinek egyeztetés, tájékoztatás szervezése, lebonyolítása.

Köznevelés területén végzett feladatok:

* októberi bizottsági, közgyűlési határozatok végrehajtása;
* novemberi bizottsági, közgyűlési előterjesztések elkészítése;
* Szombathelyi Pipitér Óvoda és Szombathelyi Szivárvány Óvoda törvényességi ellenőrzése;
* „Szombathely visszavár”, Petz-ösztöndíjak átadásának előkészítése, lebonyolítása,
* aktív és nyugdíjas iskolaigazgatók találkozójának megszervezése, lebonyolítása.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. október – 2024. november közötti időszakra vonatkozóan:

A sport területén végzett feladatok:

* 2024. október havi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* november havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* középiskolások részére fiú kosárlabda diákolimpia;
* középiskolások részére lány röplabda diákolimpia;
* általános iskolások részére floorball diákolimpia;
* általános iskolások részére asztalitenisz diákolimpia;
* középiskolások részére fiú futsal diákolimpia;
* középiskolások részére leány kézilabda diákolimpia;
* általános iskolások részére leány labdarúgó diákolimpia;
* általános iskolások részére fiú labdarúgó diákolimpia.

**Az iroda:**

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit.
* folytatta a 2024/2025. évre tervezett szabadidősport rendezvényeket, versenyeket lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott. A szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg.
* lebonyolította a Szombathely Város Tenisz Csapatbajnokság eredményhirdetését.
* folytatta a Szombathely környéki kerékpártúrák szervezését és lebonyolítását.
* megszervezte és lebonyolította az V. Csótó – Szigetfutás elnevezésű rendezvényt.
* megszervezte és lebonyolította az egyéni és páros Asztalitenisz versenyt.
* szervezésében valósult meg a 4. Andits Tamás Tenisz Emlékverseny.
* folytatta a 2024/2025. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott. A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg.
* megkezdte a Diákolimpikonok jutalmazása elnevezésű rendezvény előkészítő szervezését.
* folytatta az óvodai és iskolai úszásoktatás 2024. évi őszi turnusának szervezését és lebonyolítását.
* folytatta a Kalandváros óvodai és iskolai csoportok által történő szervezett látogatásának 2024. év második féléves lebonyolítását.
* szervezésében megvalósult a Neumann János Általános Iskola udvarán található 3 db műfüves pálya éves karbantartása.
* szervezésében került lebonyolításra a Kábítószerügyi Egyeztető Fórum.
* megkezdte a Városi Gólyaavató rendezvény előkészítő szervezését.
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat.
* megkezdte a Sportkarácsonyi Ünnepség előkészítő szervezését.
* megkezdte a Városi Sítábor előkészítő szervezését.

**Szociális és Lakás Iroda: 2024. októbertől 2024. novemberig** az Irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **Támogatás típusa** | **száma (db)** |
| Köztemetéssel kapcsolatos ügyek | 11 |
| Adósságkezelés | 1 |
| Átmeneti támogatás | 117 |
| Krízis támogatás | 161 |
| Rendszeres gyógyszertámogatás | 13 |
| Temetési segély | 3 |
| Fűtési támogatás | 86 |
| Rendszeres gyermekvédelmi támogatás | 54 |
| Hátrányos helyzet megállapítása | 38 |
| Önkormányzati lakásban lakók lakbértámogatása | 171 |
| Nem önkormányzati lakásban lakók bérleti díj támogatása | 18 |
| Piaci vásárlási utalvány | 96 |
| Szén-monoxid érzékelő vásárlásához nyújtott támogatás | 42 |
| Közlekedési támogatás | 146 |
| Személyi térítési díj mérséklése | 9 |
| Speciális diétához támogatás | 0 |
| **Összesen** | **996** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2024. októberi ülésén 6 család részére lakáshasználatuk meghosszabbításáról döntött, 7 család részére rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2024. október hónapban 2 ingatlan bérbeadására került sor a KBR rendszerében.

**A Közgazdasági és Adó Osztály 2024. októbertől– 2024. novemberig tartó beszámolási időszakra vonatkozóan a következő tevékenységeket látta el:**

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Beszámoló az Adókivetési Iroda és az Adóvégrehajtási és Könyvelési Iroda tevékenységéről:**

Az iroda az adótartozások behajtásával kapcsolatos előkészítő feladatok után (hátralékos lista, kimutatások készítése) a fizetési kötelezettségüket nem teljesítő adózókat felszólítja a tartozásuk rendezésére. A befizetés elmaradása esetén az ügyintéző intézkedik a végrehajtási eljárás megindításáról. Adóvégrehajtási cselekményként hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá

ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerülhet sor.

Az adók módjára behajtandó köztartozások tekintetében az ügyintéző gondoskodik a tartozás előírásáról, nyilvántartásáról és behajtásáról.

Az iroda naprakészen ellátja a felszámolási-, csőd és végelszámolási eljárásokkal és a hitelezői igények kezelésével, valamint a kényszertörlési eljárás során a követelések bejelentésével kapcsolatos teendőket.

Az iroda gondoskodik az önkormányzati adószámlákra érkező befizetések számlakivonatainak folyamatos, naprakész könyveléséről. Továbbá ellátja a könyveléssel kapcsolatos átutalási, kiutalási, átvezetési, jelentési, zárási feladatokat.

Az iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanok értékéről adó- és értékbizonyítványt állít ki. 2024. október hónapban hagyatéki eljárásban, végrehajtási eljárásban, illetve gyámügyi eljárásban történő felhasználás céljából összesen 80 db ügyben végzett ingatlan értékbecslést és ügyenként egy vagy több ingatlanról állított ki adó- és értékbizonyítványt a megkeresők részére.

A **Főépítészi Iroda** az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki. Részt vett a Területi Építészeti Tervtanács ülésein és véleményezte az Országos Építészeti Tervtanács által megküldött tervdokumentációkat az iroda. Előterjesztést készített a Közgyűlés novemberi ülésére a településképi rendelet módosításának megkezdéséhez. A telekalakítási eljárásokhoz a magyar építészetről szóló, október 1. napjától hatályos törvényi rendelkezés értelmében a településrendezési követelményekről tájékoztatásokat állított ki.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról.

2024. októberben nem lépett hatályba az osztály munkáját érintő jogszabályváltozás.

Az **Általános Hatósági Iroda** 2024. október havi munkavégzéséről az alábbiakban adok tájékoztatást.

Az Irodához tartozó *anyakönyvvezetők* munkája során 2024. október 1-31. között az alábbi új anyakönyvi események történtek:

* születés anyakönyvezése: 135
* házasságkötés: 26
* haláleset anyakönyvezése: 203

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2024. október 1-31. között a bejegyzett események száma az alábbiak szerint alakult:

* születési események és ehhez kapcsolódó változások: 432
* házassági bejegyzések és ehhez kapcsolódó változások: 144
* halotti bejegyzések: 17

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. október hónapban 15 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők 2024. október hónapban részt vettek az Aradi Vértanúk kivégzésének 175. évfordulója alkalmából 2024. október 4. napján tartott városi megemlékezés, az 1956-os forradalom és szabadságharc 68., a Magyar Köztársaság kikiáltásának 35. évfordulója alkalmából 2024. október 22. napján rendezett városi megemlékezés, valamint a halottak napja alkalmából 2024. október 31. napján tartott városi megemlékezés szervezésében.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. október 1-31. között 120 ügyben indult meg a hagyatéki leltározás, összesen 1197 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos bejelentések és kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló bejelentések és kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett bejelentéseket és kérelmeket egyeztetik az ügyfelekkel, bizonyos esetekben hiánypótlásra kerül sor.

2024. október hónapban összesen 89 bejelentés és kérelem érkezett:

* 47 kereskedelmi tevékenységgel kapcsolatos bejelentés és kérelem;
* 24 kereskedelmi és kulturális célú közterület-használati kérelem;
* 8 teleppel kapcsolatos bejelentés és kérelem;
* 5 rendezvénytartási kérelem;
* 4 szálláshely szolgáltatási tevékenységgel kapcsolatos bejelentés és kérelem;
* 1 vásárüzemeltetés engedélyezésére irányuló kérelem.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé. Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók és a vendéglátó üzletet üzemeltetők Nemzeti Turisztikai Adatszolgáltató Központ (NTAK) felé történő regisztrációs és rendszeres adatszolgáltatási kötelezettségének teljesítése is. 2024. október hónapban 275 vendéglátó üzlet NTAK-ellenőrzésére került sor.

Az iroda *hatósági ellenőre* bejelentések alapján – esetenként a társszervekkel közösen – végzi a zenés, táncos rendezvények, valamint zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. októberben 8 esetben került sor zenés, táncos rendezvények, valamint vendéglátó üzletek éjszakai ellenőrzésére.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. október hónapban 9 új bejelentés érkezett a jegyzőhöz állatvédelmi ügyben. Ebben az időszakban 2 állatvédelmi hatósági ügyben született határozat, amelyekben meghatározott munkára kötelezés került alkalmazásra az állatvédelmi jogszabályok megsértése miatt.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2024. október 1-31. közötti időszakban az iroda 7 esetben végzett bejelentés, illetve saját észlelés alapján hatósági ellenőrzést (helyszíni szemle). A jegyzőkönyvek alapján 3 esetben eljárásokat kezdeményezett a Vas Vármegyei Kormányhivatal Agrárügyi Főosztály Növény- és Talajvédelmi Osztályánál, továbbá 2 esetben a parlagfű elleni védekezési kötelezettség földhasználó általi elmulasztása miatt sor került parlagfű elleni közérdekű védekezés elrendelésére.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. október hónapban 6 új eljárás indult, a folyamatban lévő ügyek közül 9 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. október hónapban a Közterület-felügyelet bejelentése alapján 8 esetben indult eljárás. A folyamatban levő ügyek közül 2024. október hónapban 9 közigazgatási eljárás zárult le határozathozatallal, amelyből 5 esetben megállapításra került a jogsértést elkövető személye, akiknél figyelmeztetés közigazgatási szankció került alkalmazásra, 4 esetben a jogsértést elkövető személye nem volt megállapítható.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. október hónapban összesen 126 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. október hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. október | 281 | 72 | 114 |

Fentieken túl Szent Márton-kártya kiadására pedig 2024. október hónapban 53 esetben került sor az ügyfélszolgálati ügyintéző által.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett ellátta az alábbi feladatokat:

* az október 6-i, október 23-i és október 31-i városi megemlékezések zavartalan lebonyolítása érdekében előkészítési feladatok, egyeztetések a honvédséggel, a Honvédelmi Minisztériummal, a koszorúzások során a katonákkal együtt résztvevőkkel (a Szombathelyi 11-es Huszár Hagyományőrző Egyesülettel és a polgárőrségekkel), a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel;
* a 2024. november 7-én megtartásra kerülő Külső Védelmi Terv teljes körű gyakorlatának előkészítési feladatai.

A Hatósági Osztályhoz tartozó **Közterület-felügyelet** 2024. október 1-31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 176 db lakossági bejelentés érkezett. A lakossági bejelentések a Közterület-felügyelet felé 151 esetben telefonon, 20 esetben elektronikus úton, 5 esetben személyesen történtek.

A Szombathelyi Rendőrkapitányság hivatalos megkeresésére 5 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 6 esetben alkalmazott hangszórón keresztül figyelmeztetést, valamint 12 esetben alkalmazott feljelentést. 82 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 1 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 18 esetben, a SZOVA NZrt. 2 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 255 esetben alkalmazott szabálysértések észlelése esetén figyelmeztetést, 20 esetben helyszíni bírságot, továbbá 4 esetben a gépjármű üzembentartójának távollétében helyszíni bírságot szabtak ki. 51 esetben alkalmaztak feljelentést és 1355 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 33 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2024. október hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 480 | 1 (15.600,- Ft) | 6 (102.000,- Ft) | 2 | 2 feljelentés |
| **Közrend elleni szabálysértések** | 14 | 21 (1.026.500,- Ft) | 0 | 19 | 0 |

A járőrszolgálat által mobiltelefonos applikáción keresztül összesen 32 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk. A városban található szolgáltatóházak, valamint azok környékei továbbra is kiemelt területként került kezelésre.

Az elmúlt időszakban is folyamatos a Fő tér, valamint az Éhen Gyula tér fokozott közbiztonsági ellenőrzése a rendőrhatósággal közösen együttműködve. A fokozott ellenőrzés célja a rendbontó magatartást tanúsító csoportok felderítése, intézkedés alá vonása, valamint a hajléktalan életmódot folytató személyek jogellenes magatartásának felszámolása.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 2 esetben kezdeményeztünk közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 2 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2024. október havi tevékenységéről az alábbiakban számolok be:

|  |  |
| --- | --- |
| **2024. október 1-31.** | **db** |
| 2024. október 1. napján a telepen lévő ebek száma | 16 |
| Közterületen befogott eb | 2 |
| Állatvédő szervezettől átvett eb | 0 |
| Rendőrségi eljárásban bekerült eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 2 |
| Örökbeadott eb | 2 |
| Közterületen befogott, az állatkórháznak átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 8 |
| Ebtetem | 0 |
| Egyéb állattetem (galamb, sün, macska, patkány stb.) | 12 |
| 2024. október 31. napján a telepen lévő ebek száma | 14 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 66 db |
| * rendszámmal ellátva
 | 38 db |
| * rendszám nélküli, regisztrációs matricával ellátva
 | 5 db |
| * rendszám nélküli, egyéb azonosítóval beazonosított
 | 1 db |
| * rendszám nélküli, nem beazonosított
 | 10 db |
| * rendszám nélküli, Magyarországon nem került regisztrálásra, nem található a nyilvántartásban
 | 12 db |
| Elszállított gépjárművek száma: | 9 db |
| * rendszámmal ellátva
 | 6 db |
| * külföldi rendszámmal ellátva
 | 1 db |
| * rendszám nélküli, regisztrációs matricával ellátva
 | 2 db |
| Kiváltott gépjárművek száma: | 1 db |
| Végleges határozatok száma: | 3 db |
| Ideiglenes kivonási kérelmek száma: | 3 db |
| Közigazgatási hatósági eljárások kezdeményezése: | 2 db |
| Büntető feljelentések száma: | 1 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 12 esetben kezdeményezett az iroda közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2024. október hónapban megindított új közigazgatási hatósági eljárások | 50 db |
| 2024. október hónapban meghozott határozatok száma | 58 db |
| * ebből közigazgatási szankciók száma
 | 36 db |
| * figyelmeztetések száma
 | 36 db |
| * közigazgatási bírságok száma, összege
 | 0 db  |
| * a jogsértés el nem követését megállapító határozatok száma
 | 22 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 2 esetben forgalomra alkalmatlan gépjármű közterületen történő engedély nélküli tárolása, 4 esetben közterület-használati hatósági engedély hiánya, valamint 1 esetben póráz használata nélküli kutyasétáltatás miatt kezdeményezte közigazgatási hatósági eljárás indítását.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába 2024. október hónapban 1 esetben kezdeményezett, egyedi azonosító jellel visszaélés bűncselekmény elkövetésének alapos gyanúja miatt.

*Biztosítási feladatok:* A munka- és rendezvénybiztosítások 2024. október hónapban az alábbi napokon kerültek végrehajtásra:

* október 4. – az Aradi Vértanúk kivégzésének 175. évfordulója alkalmából napján tartott városi megemlékezés biztosítása;
* október 8. – a SZOVA Nzrt. útburkolat javításának biztosítása, Hefele Menyhért utca 1.;
* október 14. – parkolóhely tisztítás és útburkolati jel festésének biztosítása, Váci Mihály utca 13-39.;
* október 15. – parkolóhely tisztítás és útburkolati jel festésének biztosítása, Váci Mihály utca 10-30.;
* október 22. – az 1956-os forradalom és szabadságharc 68., a Magyar Köztársaság kikiáltásának 35. évfordulója alkalmából rendezett városi megemlékezés biztosítása;
* október 31. – a halottak napja alkalmából tartott városi megemlékezés biztosítása, Jáki úti temető.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban.

A Közbeszerzési Hatóság Elnöke a Közbeszerzési Döntőbizottság előtt hivatalból jogorvoslati eljárást kezdeményezett önkormányzatunk és az MMS One Zrt. ”felszámolás alatt” ajánlattevő ellen a Képtár eszközbeszerzés IV. tárgyában lefolytatott közbeszerzési eljárás eredményeként megkötött szerződés teljesítésével kapcsolatosan feltételezett jogsértés miatt. A Közbeszerzési Döntőbizottság a jogorvoslati eljárást 2024. szeptember 6. napján megindította.

Nyilatkozatokat és észrevételeket a Döntőbizottság végzésének megfelelően meghatalmazott jogi képviselőnk útján 2024. szeptember 11. napján benyújtásra kerültek. A Döntőbizottság az ügyet tárgyalás tartása nélkül bírálja el, az ügyintézési határidő hatvan nap. 2024. november 11. napján a határidő 10 nappal meghosszabbításra került.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Új bölcsőde építése Szombathely Szentkirály városrészen- eszközbeszerzés II. (megismételt eljárás)** | A Közbeszerzési Bíráló Bizottság 2024. október 24. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 17/2024. (X.24.) sz. KBB határozatában elfogadott. A közbeszerzési eljárás nyertes ajánlattevője a KELET-TANÉRT Kft., székhelye: 4551 Nyíregyháza, Fő utca 53., második helyezett a HOR Zrt., székhelye: Budapest, Péterfy Sándor utca 7. fsz. 1. ajtó.A szerződés 2024. november 5. napján a KELET-TANÉRT Kft-vel aláírásra került. |
| 2. | **Villamos energia beszerzése SZMJV Önkormányzata, a Savaria Városfejlesztési Kft, a közvilágítás, valamint a Polgármesteri Hivatal részére 2025. évre - központosított beszerzés keretében**  | Az eljárás előkészítése a KEF elektronikus felületén folyamatba van. Az eljárás négy részajánlati részben kerül lebonyolításra központosított beszerzés keretében.2024. október 28. napon a verseny újra nyitása iránti igény „jóváhagyottként” került elbírálásra.2024. november 2. napján a verseny újra nyitása megtörtént. Az ajánlattételi határidő 2024. november 12. 13.00 óra volt. |
| 3. | **Zárt csatorna fedlapok, víznyelőrácsok cseréje** | A Közbeszerzési Bíráló Bizottság 2024. október 24. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 20/2024. (X.24.) sz. KBB határozatában elfogadott. A közbeszerzési eljárás nyertes ajánlattevője a „SZKENDÓ”Kft., székhelye: 9700 Szombathely, Mérleg u. 2.A szerződés 2024. október 30. napjától köthető, a Kommunális Iroda részére az aláírásra előkészített szerződés 2024. október 30. napján megküldésre került. |
| 4.  | **Szerver, storage, operációs rendszer beszerzése** | A Közbeszerzési Bíráló Bizottság 2024. szeptember 30. napján döntött az eljárás megindításáról, amelyet a Döntéshozó 14/2024. (IX.30.) sz. KBB határozatával jóváhagyott.Ajánlattételi határidő: 2024. október 18. 8.00 óra volt.Az eljárásban azonban csak egy ajánlattevő nyújtott be ajánlatot, ezért a Közbeszerzési Bíráló Bizottság 2024. október 24. napján tett javaslatot a beérkezett ajánlat bírálata és értékelése nélkül a Kbt. 75.§ (2) bekezdés e) pontja alapján az eljárás eredménytelenné nyilvánítására, mivel az eljárás ajánlattételi szakaszában nem nyújtottak be az ajánlattételi határidőben legalább két ajánlatot. Döntéshozó a 18/2024. (X.24.) sz. KBB határozatában a javaslatot elfogadta. |
| 5. | **Szerver, storage, operációs rendszer beszerzése II.** | A Közbeszerzési Bíráló Bizottság 2024. október 24. napján döntött az eljárás megindításáról, amelyet a Döntéshozó 19/2024. (X.24.) sz. KBB határozatával jóváhagyott.Ajánlattételi határidő: 2024.11.15. (péntek) 8.00 óra. Két ajánlat érkezett, az ajánlatok műszaki-szakmai értékelése folyamatban van. |
| 6.  | **Új bölcsőde építése Szombathely Szentkirály városrészen- eszközbeszerzés I.** | Az eljárás utóellenőrzése folyamatban van, melynek keretében a MÁK 2. számú hiánypótlási felhívására a hiánypótlás benyújtásra került, 2024. október 4-én. |

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében a Szombathely, Pozsony utca 47. szám alatti ingatlanon (Hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A megalapozó dokumentum (MAD) műszaki tartalmának összeállításában részt vett az iroda: koncepcionális vázlatrajzot, helyszínrajzot és helységlistát készített tervező programmal. A 2024. áprilisi Közgyűlésre az előterjesztés műszaki tartalmát összeállította. A Közgyűlés elfogadta a MAD benyújtását. Az anyag összeállítását követően 2024. augusztus 12-vel a projektmenedzser benyújtotta a MAD-ot. A Magyar Államkincstár a támogatási kérelmet jogosultsági szempontok alapján megvizsgálta, megfelelt a kritériumoknak, a tartalmi értékelés megkezdődött.

**Vadvirág utca felújítása**: Az Úttársaság beszerezte a kivitelezőt, az útépítési munkákat a nyertes Melioráció Kft. végezte. A kivitelezés befejeződött, a műszaki átadás-átvételi eljárás 2024. november 13-án megkezdődött.

**SECAP:** A dokumentáció elkészítéséhez adatkérés érkezett a készítőtől két témában: megnevezni a 2021-2024 időszakban futó azon pályázatokat, melyekben támogatási feltételként előírják, hogy az érintett projekt szerepeljen a SECAP-ban, ezt a Vagyongazdálkodási és Városfejlesztési Iroda segítségével készítette el az iroda. Másik kérdéskör: a 2021-2024 időszakban tervezett és ténylegesen megvalósult szociális jellegű projektek; lakásprogramok, bérlakás építési, illetve felújítási projektek, melyek a bérlők energiaköltségeinek csökkentését, energiaszegénység enyhítését eredményezték (nyílászárócsere, homlokzati hőszigetelés, födémhőszigetelés, épületgépészeti rendszerek felújítása), ennek kigyűjtését a SZOVA NZrt. bevonásával végzi a Beruházási Iroda. A nyertes Bozzay Balázs egyéni vállalkozó, a szerződés határideje 2024. november 2-án lejárt, a teljesítés ellenőrzése folyamatban van.

**TOP Plusz program - Bölcsődék fejlesztése Szombathelyen**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda.

**TOP Plusz program - Egészségügyi alapellátás fejlesztése**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda.

**TOP Plusz program - Gyermekjóléti és szociális alapszolgáltatások fejlesztése**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda.

**TOP Plusz program - Óvodafejlesztések Szombathelyen**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda.

**TOP Plusz program – Belterületi utak fejlesztése**

A meghatározott, megkapott fejlesztési igények helyszíni felmérését, szakmai vizsgálatát elvégezte a Beruházási Iroda, és a javasolt műszaki tartalmakat összeállította, majd tisztségviselői jóváhagyással a projektmenedzseri feladatokat ellátó Savaria Városfejlesztési NKft-nek megküldte.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde kivitelezési munkái befejeződtek, a műszaki átadás-átvételi eljárás lezárult 2024. november 12-én. A forgalomba helyezési eljárás folyamatban van. A használatbavételi engedély iránti kérelem benyújtásra került.

A bölcsődei eszközbeszerzésekhez kapcsolódóan a 2. részajánlati kör tekintetében a TTR Kft-vel, a 3. részajánlati kör tekintetében a sikeres beszerzést követően a Procomp Kft-vel kötött az önkormányzat szerződést. A teljesítés megkezdése egyeztetés alatt van. Az 1. részajánlati kör tekintetében a szerződéskötés folyamatban van.

A projekt megvalósítás során előírt együttműködési és adatszolgáltatási kötelezettséget az előre meghatározottak szerint teljesíti az iroda. A Családbarát Magyarország Központ felé a havi adatszolgáltatást és a Lechner Nonprofit Kft. felé az előzetesen megadott időpontokban kért adatszolgáltatásokat határidőre megküldte.

**Létesítményi, intézményi karbantartások, felújítások**:

* Mesevár Óvoda – a hátsó kerítés előtti járda felújítását elvégezte a vállalkozó.
* Képtárban jelentkező falmozgásokból eredő repedések mérése befejeződött, letelt a 6 hónap monitoring időszak (2024. október 31.), a statikus szakvéleménye alapján meghatározásra kerül a szükséges intézkedés, beavatkozás mértéke és határideje.
* A Neumann János Általános Iskola, valamint a Váci és a Jáki úti rendelők fenntartási időszakban előírt projektfenntartási jelentésekhez szükséges indikátorok meghatározásához közreműködött az iroda a létesítményekben telepített napelemes és hőszivattyús rendszerek működőképességének biztosításában, illetve indokolt esetben a rendszerek meghibásodásának javításában. A karbantartó cégtől a validációs nyilatkozatok beérkeztek, amelyek igazolják a karbantartás elvégzését, valamint a rendszer megfelelő működését. Szakmai teljesítési igazolások 2024. évre vonatkozó időszakra kiállításra kerültek.
* Romkert passzázs kerítése megrongálódott, a fémkerítés elemeiből hiányoztak az összekötő, stabilizáló elemek, ami miatt mozognak, néhol balesetveszélyesek. Helyszíni bejárást tartott az iroda a kerítés kivitelezőjével. A probléma garanciális időn túl jelentkezett, és a nem rendeltetés szerinti használatból adódott, ezért indikatív árajánlatot kért be az iroda, melyet az üzemeltetőnek megküldött.
* Gagarin utca 24. szám alatti idősek klubja épületéhez kétoldalas karos napellenző beszerzése indult meg 2024. júliusban. A beérkező árajánlatok alapján a nyertes vállalkozó a Horváth és fia Árnyékolástechnika Kft. volt. A napellenző telepítése megtörtént.
* Közterületen levő növényzet miatt károsodott kerítés - Zsidó Hitközség, Szombathely Batthyány tér 9. sz. alatti ingatlannal határos - helyreállítás építési munkáira indikatív árajánlatot kért az iroda.

**Bartók Béla körúton lévő Perint-patak híd**

A híd fővizsgálatára az eljárást megindító lap és az ajánlatkérések összeállítása folyamatban van, indikatív ajánlat bekérésre került.

**Szombathely Tömjénhegy utcai útfelújítás**

Munkaterület átadás-átvételi eljárás időpontja: 2024. november 18.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötése megtörtént, a terveket a Westber Kft. készíti, a teljesítés szerződés szerint zajlik.

**„Jedlik Ányos Terv- Elektromos töltőállomás alprogram helyi önkormányzatok részére"** megnevezésű, GZR-T-Ö-2016-0070 azonosítószámú **pályázat keretében megvalósított elektromos-autó töltőállomások/berendezések** fenntartási időszaka lejárt, a záróbeszámoló készítését végzi az iroda. Az fenntartási időszak utáni üzemeltetésre, karbantartásra vonatkozó feladatok elvégzésére indikatív árat kért be.

**Villamos energia beszerzés**:

- Az Önkormányzat, a Polgármesteri Hivatal, valamint a Savaria Városfejlesztési Nonprofit Kft. 2025. évi villamos energia beszerzéséhez szükséges műszaki és egyéb dokumentumokat összeállította az iroda, és a Közbeszerzési Irodának átadta 2024. szeptember 6-án. A Központi Közbeszerzési Portálon megjelent a felhívás, kiegészítő tájékoztatás kérésekre a válaszokat megadtuk.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézi az iroda és az elosztói engedélyes felé történő igénybejelentéshez adatokat szolgáltat, a jóváhagyásban közreműködik.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés alapján. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31, melynek meghosszabbítását kérte. Az E.ON a munkákat megkezdte, a Galambos Transz Kft. telephelyétől induló vezeték kiépítése zajlik. A további 2 MW igénylése megtörtént.

**A Horizon 2020 programból támogatott, 101003757 számú JUSTNature nemzetközi projekt** keretében a szombathelyi Dési Huber István Általános Iskola épület körüli udvar elkészült. A Szombathely, Hunyadi János úti közpark átalakítási, fejlesztési munkái is befejeződtek, a kivitelező teljesítési határideje 2024. október 26-án lejárt, a műszaki átadás-átvételi eljárás lezárult, a park üzemeltetésre átadásra került a SzomPark Kft-nek.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalomba helyezési engedélyt a hatóság kiadta, az ingatlan-nyilvántartásban történő átvezetéshez szükséges dokumentáció a földmérő által 2024. január elején benyújtásra került a Földhivatalhoz (I. lépés), a telekalakítási engedélyezési eljárás (II. lépés) kérelmeinek (3 db) benyújtása 2024. július 18-26-án megtörtént. Az 1 éves garanciális bejárás megtörtént, a hibák javítása előírásra került a kivitelezőnek.

**Csaba utca** (Tátika utca ás a Vásártér közötti szakasz 850 m útburkolat és kerékpárút) **felújítása**:

A kivitelezési munkák befejeződtek, a műszaki átadás-átvételi eljárás lezárult. A forgalomba helyezési engedély rendelkezésre áll.

Csaba utca területén lévő 22 kV-os vezetékek kiváltása és utólagos védelme összesen 471 m hosszon szükséges az alábbi paraméterekkel: terület ÉNY-i oldalán létesítendő új buszöböl 20 m szakszán 22 kV-os kábel utólagos védelembe helyezése, terület ÉK-i részén létesítendő új bal oldali leállósáv 72 m szakaszán 22 kV-os kábel utólagos védelembe helyezése, terület D-i részén létesítendő új jobb oldali leállósáv 67,6 m szakaszán 22 kV-os kábel védelembe helyezése.

A nyertes Villkász Kft-vel a szerződés megkötésre került a kivitelezési munkákra, a munkaterület átadása megtörtént, a kivitelezés zajlik. A kivitelezési munka szervesen kapcsolódik a TDK által szerződött buszöblök és buszvárók fejlesztéséhez, mely munka elindítása a tervezetthez képest késik. Erre tekintettel a 22 kV vezeték cseréje sem indult el, így a szerződésben rögzített 2024. október 31-i határidőt vállalkozó nem tudta betartani. Akadályközlés alapján a szerződés módosítása megtörtént, az új teljesítési határidő: 2024. november 30.

**Sárdi ér összekötő út építése**: A tervező beszerzését készíti elő az iroda, a megelőző földhivatali átvezetéseket követően indítható. A termőföld végleges más célú hasznosításához szükséges földmérési munkarészek megrendelése megtörtént. A talajvédelmi terv elkészítésére vonatkozóan az ajánlatkérés megtörtént, a munka megrendelésre került.

**TOP-6.1.5-15-SH1-2019-00002 Ferenczy I. utcai fejlesztés:**

A projekt zárása megtörtént. A támogató által a projektzáráshoz szükséges dokumentumok beszerzésre kerültek. A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése akadályba ütközött, egy tulajdonos hozzájárulását nem tudta az iroda beszerezni, a kisajátítási eljárás megindítását kezdeményezte, sikeres lezárulta után indítja újra a vízjogi üzemeltetési engedély beszerzését.

**Selyemrét utca burkolat felújítása:** a kivitelező beszerzésére vonatkozó közbeszerzési eljárás lefolytatásra került, a nyertes Litor Kft-vel a szerződést előkészítette és megkötötte az iroda. A műszaki ellenőrt ugyancsak beszerezte és a műszaki ellenőri munkákat megrendelte. A Litor Kft. 2024. október 3-án megkezdte a munkákat, a műszaki átadás-átvételi eljárás megindításra került.

**Garanciális munkák:**

* A Weöres Sándor Óvoda garanciális jellegű vizesedési problémáinak és a hátsó alu ajtó javítása érdekében az Inter Alp Kft-vel felvette a kapcsolatot az iroda. A hiba elhárítása megtörtént, a kivitelező tájékoztatása szerint újabb vizesedési probléma nem jelentkezett, a burkolat végleges helyreállítását elvégzi.
* Az Aréna óvodában az 1. emeleti mosdóban történt beázás javítása a műszaki ellenőr felügyelete mellett zajlik, a munkákra megbízást a GAMESZ ad.
* Szőlős utca burkolat felújítását követő garanciális problémák vizsgálata, javítása zajlik.
* Kodály Zoltán utcában burkolat felújítását követő garanciális problémák vizsgálata, javítása zajlik.
* A Vásárcsarnokban felmerülő garanciális problémákat az üzemeltető jelezte, amelyet továbbított az iroda a kivitelezőnek, aki a javításokat folyamatosan végzi.
* Városligeti Bölcsőde garanciális hibáinak javítására az Inter-Alp Kft. 2024. 10. 19-i határidőt kapott, melyet teljesített. A jelentkező hibákat az üzemeltető folyamatosan jelzi.
* Sportliget garanciális időszaka 2024. október 15-én lejárt, a fennálló garanciális javítások visszaellenőrzése megtörtént, kivitelezők a fennálló hibákat javították, a jótállási időszak lezárult.
* Oladi Szakközépiskola energetikai felújításához kapcsolódó garanciális szemlére 2024. november 13-án került sor.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, - mivel a tulajdonosi hozzájárulások nélkül nincs értelme - melyre több körben kérte az iroda az érintett ingatlan tulajdonosokat. 2024. szeptember közepén sikerült beszerezni az utolsót is, a vízjogi üzemletetési engedély kérelem benyújtásáról gondoskodott, amit 2024. szeptember 25-én a tervező benyújtott a hatósághoz.
* Szombathely város területén 3 helyszínen (Markusovszky Lajos utca 5-8. szám között, Ernuszt u. és Komlósi F. u. között, és a Körmendi úton) új gyalogátkelőhelyek tervezését megrendelte a Beruházási Iroda. A munkaközi tervek értékelése és a helyszíni egyeztetések megtörténtek. A vezetői jóváhagyást követően benyújtásra kerültek az engedélyes tervek a hatóság felé és megindult az engedélyezési eljárás.
* Halastó utca megközelítőleg 100 m-es szakaszának felújítására vonatkozó tervek beszerzését készíti elő az iroda.
* Herényi temető előtti parkolók útépítési engedélyezési eljárás érvényességi idő meghosszabbítását elindította az iroda. A tervező felülvizsgálta és aktualizálta a terveket. Az érvényességi idő hosszabbításról szóló határozat beérkezett.
* Tartószerkezeti szakértői vélemény alapján a Városháza épület tartószerkezeti felújításának tervezői feladataira vonatkozó beszerzést készíti elő az iroda.

**Adatszolgáltatások, jelentések, szakmai vélemények készítése:**

* Közbeszerzési eljárások teljesítéséhez tartozó adatszolgáltatások megküldése a Közbeszerzési Iroda felé folyamatos a kivitelezésekkel összefüggésben.
* Nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére. Folyamatosan, minden hónap végén készíti el az iroda.
* OSAP adatszolgáltatást rendszeresen és folyamatosan végezi a Beruházási Iroda, mely határidőben benyújtásra kerül.

**Belterületi útfejlesztések (905 millió Korm. támogatás) hiánypótlása**

A Magyar Államkincstár által kiírt hiánypótlás műszaki tartalmat érintő kérdéseit az iroda megválaszolta a Vásárcsarnok környéke, KRESZ Park felújítása és belterületi útfejlesztések (Magyar László utca, Paragvári utca, Nádasdy utca, Dozmat utca) témakörökben, megküldte a Vagyongazdálkodási és Városfejlesztési Irodának, a hiánypótlási dokumentumok határidőben benyújtásra kerültek a MÁK részére.

**Projekt indikátorok stabilizálása:** Az akciólista elkészült, a kritériumok begyűjtése befejeződött. Az érintett felekkel való egyeztetés megtörtént. A verifikációs és validációs folyamatokat átdolgozta az iroda, jelenleg az operatív tevékenységek átdolgozása van folyamatban. Összesítve az alábbi validációs nyilatkozatok érkeztek be eddig: Agora Központ, Neumann János Általános Iskola, Margaréta-, Hétszínvirág-, Maros-, Pipitér Óvodák, Oladi Szakgimnázium és Szakközépiskola. Három helyen van szükség javításra, mely jelenleg folyamatban van: Napsugár és a Micimackó Óvoda, valamint az Agora esetén szükséges eszköz csere/javítás. A költségek, várhatóan biztosítási káresemény körben kerülnek finanszírozásra. A meghibásodások okairól elkészültek a szakvélemények. Az érintett szervezetek, a biztosítók visszajelzése alapján fogják meghozni a pénzügyi döntéseket. A Beruházási Iroda kooperatív módon, műszaki javaslatokkal segíti a folyamatot, azoknál az intézményeknél, ahol erre igény van. A szakirányú kérdésekben az energetikus kolléga nyújt segítséget.

**Panda, energetikai adatgyűjtő rendszer:** Az előzetes egyeztetés megtörtént a fejlesztőcsapattal. Az energetikus megkapta a szükséges hozzáféréseket a rendszerhez. Megkezdődött az adatok napi monitorozása. A rögzített adatok ellenőrzésre kerültek és számos módosítást kért az iroda a rendszerfejlesztőktől. Első körön több, mint 10.000 dokumentumot érintett a javítás. A rendszerben tárolt elszámoló számlák módosított feldolgozása okán, az eddig rögzített villamos energia és földgázadatok pontossá váltak. A távhő szolgáltatásra vonatkozó adatbázis nem volt teljes, bekért az iroda a távhő fogyasztási adatokat a Szombathelyi Távhőszolgáltató Kft.-től. Az adatok Panda rendszerbe való integrálása befejeződött. Bevezetésre került a kétheti fejlesztői meeting a Panda rendszer fejlesztőcsapatával. Az újabb fejlesztések okán, változtatást kért az iroda az értesítési rendszerre vonatkozóan is.

A rendszer szisztematikusan csak és kizárólag azon személyek részére küld értesítő üzenetet, akik az adott fogyasztási helyek esetén érintettek. Az elmúlt időszakban, közel 50%-kal javult a számlák feldolgozottsági aránya. Az energetikus kolléga az egyes fenntartó cégek műszakis kollégáival már felvette a kapcsolatot és ezzel is támogatja a Panda rendszer adatállományának bővítését.

- Besorolásra ítélt fogyasztási helyek jelentek meg, amelyek rendezésre kerültek.

- Az EBI, illetve a Savaria Városfejlesztési Nonprofit Kft. jelezte, hogy a Szent István király u. 119. szám alatti bölcsőde esetén a POD, illetve egyéb adatokat nem tudják rendezni a PANDA rendszerben. Ezzel kapcsolatban megállapításra került, hogy a rendszerben még a lebontott ingatlan/ingatlanokhoz kapcsolódó POD-ok vannak tárolva. Ezek a POD-ok áthelyezésre kerültek a nem kezelt POD-ok közé. Továbbá jelezte az iroda a természetes cím megtartási igényét az épülő bölcsőde miatt. (Végrehajtva a rendszerben is.). Az új bölcsőde átadása után, a fix POD-ok fognak rögzítésre kerülni az adatgyűjtő rendszerben. Az energetikai monitorozás az üzemszerű működést követően fog megkezdődni.

- A Pálos Károly Szociális Központ kapcsán, illetve a lokális sajátosságok miatt frissítésre került a kontaktlista és kérte az iroda a Panda rendszer adminisztrátort, hogy Dávid Zsolt (műszaki ügyintéző) felé jelezze a rendszer, ha módosítás szükséges az érintett blokkban. A szervezet műszakis kollégáinak a Pálos Károly Szociális Központ „elérhetőségi adatszolgáltatás állapot” státuszán javítani kell. A Pálos Károly Szociális Központ műszaki ügyintézője jelezte, hogy külső energetikus céggel van szerződésük, így a szükséges műveleteket a szerződött partnerük fogja elvégezni. Kommunikációs csatorna került létrehozásra a PANDA adminisztrátor és a Pálos Károly Szociális Központ szerződött partnere között. Jelenleg a közmű regisztrációk szolgáltatókkal történő rendezése van folyamatban. Ebben a műveletben felajánlotta az iroda a támogató segítségét.

- A PANDA rendszer értesítések kezelése témakörben az energetikus módosításokat kért. Jelenleg a rendszer nem megfelelően kezeli az értesítések küldését, mivel minden PANDA felhasználónak mindenről külön üzenetet küld. Javasolta 3 értesítési mód bevezetését: „Mindenről, Semmiről, Kontaktlista alapján”, erről készített egy részletes táblázatot. Az adatgyűjtő rendszer fejlesztői az energetikus kolléga kérése alapján módosította az értesítési mechanizmust.

- Az energetikus kolléga a Kossuth L. u. 1-3, Kossuth L. u. 7. létesítményekre vonatkozóan, a Gondnoksági Iroda vezetőjével közösen elkészítette az új regisztrációkat/meghatalmazásokat. Ezek a dokumentumok az energia adatgyűjtő rendszerben már megtalálhatóak. A rögzítések módosítását az új energia kereskedelmi szerződések létrejötte után kell majd felülvizsgálni.

- Az egészségügyi intézmények esetén az érintett műszakis kollégával, Porpáczy Istvánnal közösen megnézte az iroda a kérdéses POD-okat. Arra a következtetésre jutott, hogy a rendszerben ellenőrizni kell az azonos szerződésazonosítóval ellátott fogyasztói helyeket, mivel a rendszer „Ezt a partnerszámot már korábban hozzáadta, többször nem szükséges” hibával nem enged továbblépni, Panda rendszer fejlesztő értesítve, a módosítás elvégezve. Energetikus kolléga jogosultságot kapott a „szolgáltatói regisztrációk átadása” modulhoz. Ezáltal a külsőleg tévesen regisztrált azonosítókat már ő is tudja törölni, meggyorsítva ezzel a modul kezelését.

- Az egészségügyi intézmények esetén a Markusovszky Lajos u. 8. számú fogyasztási helyen a műszakis GESZ kollega véleménye alapján nincs gázóra, viszont a rendszer zöldnek jelölte. Panda rendszer adminisztrátor értesítve, kérte az iroda a POD törlését. (A törlés megtörtént.) Néhol a 2-es vízóra tűzivíz tározóhoz tartozik. A műszakis kolléga elmondása szerint nyilatkoztak a hatóságok felé, így ezekre a mérőórákra vonatkozóan már nem érkeznek számlák. A kapott információk alapján a kapcsolódó órák törlésre kerültek a Panda rendszerből. Ilyen vízmérők még lehetnek a rendszerben, kiszűrésük folyamatos tevékenység.

- Az óvodák esetén az érintett műszaki osztályvezetővel, Horváth Szabolccsal közösen megnézte az iroda az érintett POD-kat. Az összesítő táblázat elkészült és átküldésre került a Panda rendszer adminisztrátorának. A táblázat vizsgálata lezárult, a módosítások megtörténtek.

- Gyakori jelenség, hogy az „Áram (KER)” megfelelősége (hozzáférés OK státuszban) az „Áram (RHD)” nem lesz zöld státuszú, akkor sem, ha ugyanaz a szolgáltató és a partnerszám, mint az „Áram (KER)” esetén. (Vizsgálat folyamatban.)

**Energiahatékonysági Kötelezettségi Rendszer (EKR), megtakarítás:** Már átvizsgálásra került a 2021., 2022., 2023. év fogyasztási adatainak jelentős része. Számítások, elemzések alapján meghatározásra került az adattömb, amelyet érdemes lenne a rendszerben kezelni. Kérésre az adattömbök bővítése 2 munkanapon belül megtörtént. (6 táblázat, 482 db cella.). Az iroda a rábízott feladatot teljesítette. Az idei évre vonatkozóan az EKR adta lehetőségek korlátozottak, ennek oka a megváltozott energiajogi környezet.

**Just Climate projekt:** A megbeszéléseken folyamatos a jelenlét, amelyen az energetikus aktívan közreműködik. Sikeresen lezajlottak a workshopok. Az előkészületekben, valamint a körforgás, közlekedés, energetika csoportban, mint műszaki/energetikai szakértő aktívan részt vett az energetikus kolléga. A soron következő egyeztetés megtörtént. Az ABUD Mérnökiroda összerakta egy mappába az eddig elkészült feljegyzéseket, valamint egy aláírandó dokumentumot az érdekelt felek további részvételét illetően. Az energetikus kolléga tevékenyen részt vett a dokumentumok átnézésében, véleményezésében és a kapcsolódó videókonferenciákon is. A projekt záródokumentációja elkészült, mely jelentős háttérmunkát igényelt. A projekttel kapcsolatban, „A SECAP-tól a városi klímaszerződésig” címmel hirdettek egy webináriumot, amelyen több önkormányzat és civilszervezet volt jelen. A Klímabarát Települések Szövetsége és az ABUD Mérnökiroda által szervezett eseményen részt vett az iroda energetikus munkatársa is.

**Lekötött teljesítmények felülvizsgálata, optimalizálás:** Megtörtént a lekötött teljesítmények felülvizsgálata. A statikus számítási módszer alkalmazása befejeződött. Dinamikus lekötött teljesítmény meghatározása szükséges. A hálózathasználati szerződések megérkeztek az elosztótól. Az érintett ingatlanok műszaki dokumentumainak felülvizsgálata folyamatban van. Megtörtént az Agora és a Savaria Mozi lekötött teljesítményének módosítása, melyben az energetikus kolléga jelentős szerepet vállalt. A soron következő létesítmény: M8. FHO-F,GYFOG-FÜ. (Egészségügyi alapellátó, Markusovszky L. u. 8.), POD: HU000110F11-U-ONK-SZHELY-MARKUSOV volt. A GESZ műszakis kollégájának bevonása megtörtént. A módosítási kérelem határidőre elkészült. A módosított hálózathasználati szerződés megérkezett az elosztótól, a költségmegtakarítás 2024. 11. 01.-től folyamatos.

- Aktuális módosítási folyamat: POD azonosító: HU000110F11-U-SAVARIA-MUSEUM-SZOM, mely a Smidt Múzeumhoz tartozik. A benyújtás határideje: 2024. 11. 30. Energetikusunk elkészítette a szükséges kalkulációkat és elküldte javaslatát az illetékes gazdálkodó szervezetnek. (A módosítás folyamatban van.)

- Párhuzamosan az energetikus megkezdte a vonatkozó idősoros grafikonok munkaterületeinek „programozását” az EON távleolvasási portálán. A cél a napi nyomon követhetőség kialakítása, a teljesítmények, az induktív és kapacitív veszteségek mértékének folyamatos monitorozása. (Folyamat státusza: 80%)

A **Kommunális Iroda** ellátja, a közutak, közterületek, a csapadékvíz-elvezetés üzemeltetésével és fenntartásával, a köztisztasággal, az e-közműegyeztetéssel, lakossági bejelentésekkel kapcsolatos feladatokat.

Fentiek alapján *2024. október 2. és 2024. november 6.* napja közti időszakban az ***iktatott ügyek száma 807 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása, útcsatlakozások kialakítása, rendezvények) 346 db,
* úthiba 295 db,
* behajtási engedély 10 db,
* telephely igazolások 12 db,
* csapadékvíz-elvezetés 29 db,
* a köztisztaság 60 db,
* az e-közműegyeztetés a 0 db,
* egyéb 55 db.

Állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., Vasi Flóra Kft., Szkendó Kft.)

Az őszi utcatakarítás a meglévő ütemterv szerint a Közterület-felügyelet, a SZOVA NZrt., valamint a Szompark Kft.-vel közösen, összehangolva zajlik.

A SZOVA NZrt. 2024. november 11-től a téli készenlétet elrendeli, amennyiben szükséges, a következő időszakban a síkosságmentesítést és a hóeltakarítást elvégzi.

Közbeszerzési eljárás lezárult az önkormányzat kezelésében lévő zárt csatorna fedlapjainak, víznyelőrácsainak szintbeemelésére, javítására vonatkozóan, így a szerződés megkötése folyamatban van.

SZMJV Önkormányzata kezelésében lévő hidak éves vizsgálatára és hídszemlére vonatkozó indikatív árajánlat alapján a szerződés előkészítése folyamatban van.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi, valamint a külterületi kiskerti utak burkolatának javítása is megkezdődött. Közlekedési táblák kihelyezése és cseréje, útburkolati jelek felfestése ütemterv szerint folyamatosan történik.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

A **Környezetvédelmi Iroda** vezetője az alábbiakról adott tájékoztatást:

Az Iroda 2024. október 11-től ellátja - többek között - a parkfenntartással, a fakivágással, a játszóterek, szökőkutak, fizetőparkolók üzemeltetésével, a közvilágítással, a helyi közösségi közlekedéssel, a közterület-használati engedélyek kiadásával, a köztemetők fenntartásával, a kéményseprőipari közszolgáltatással, a nem közművel összegyűjtött háztartási szennyvíz begyűjtésével, tűzivíztározók időszakos ellenőrzésével, a rágcsálóirtással, a zajvédelemmel, a szárazelem gyűjtéssel, a természetvédelmi szakhatósági megkeresésekkel, a víz- és szennyvízrekonstrukcióval, vízgazdálkodással, valamint a Környezetvédelmi Iroda hatáskörébe tartozó lakossági bejelentésekkel kapcsolatos feladatokat.

A Szombathelyi Parkfenntartási Kft. (SZOMPARK Kft.) a parkfenntartási feladatokat, mint parkok takarítását, balesetveszélyes fák kivágását, virágágyások ápolását, fűnyírást, szökőkutak üzemeltetését a városi kertész közreműködésével folyamatosan végzi.

A Kft. 11 fára a favizsgálati jegyzőkönyvet megküldte. A városi szökőkutakat 2024. október 23. után leállították, téliesítésük folyamatban van. A Szombathelyi Polgárok Kútja teljeskörű felújításához az árajánlatok bekérése zajlik.

Az Éhen Gyula téri esőkert talaj- és csapadékvízelvezetési munkáját megrendelte az iroda, amelynek teljesítési határideje 2024. november 20. napja. Ezt követően indul a virágok beültetése.

Megkezdődött városszerte a lombhúzás, megtörtént a kétnyári virágágyások beültetése, valamint a táplánszentkereszti körforgalom kétszeri gyomirtása is. A téli metszési terv összeállítása a SZOMPARK Kft.-vel együttműködésben zajlik.

A Kft.-vel kötött fenntartási szerződés év végén lejár, folyamatban van az új szerződés előkészítése.

Az elmúlt hónapban történt nagyobb viharkárok által bekövetkezett fakidőlés, ágletörés okozta kárügyek elbírálása megtörtént. A Brenner-parkban egy hatalmas bükkfa fél koronája leszakadt, amely két fitneszezközben is jelentős kárt okozott. A kártérítési eljárást megindította az iroda.

SZMJV Önkormányzatának közvilágítási szerződése év végén lejár. A 2025. évre vonatkozó villamosenergia beszerzési eljárás központosított beszerzés keretében, négy részajánlati részben kerül lebonyolításra. Az iroda a műszaki adatokat szolgáltatja a közbeszerzés lebonyolításában, és a fogyasztásra irányuló költségkalkulációt végzi.

A karácsonyi vásár villamosenergia ellátására vonatkozó igénybejelentők, kereskedelmi és hálózathasználati szerződések elkészítése hamarosan lezárul. A lakossági és képviselői közvilágítási bejelentések kezelése és a hibaelhárítás megrendelése, valamint a számlázással kapcsolatos ügyintézés az irodán folyamatos.

A BLAGUSS Agora Hungary Kft. a háromnegyed éves beszámolóját benyújtotta, előkészítés alatt van a helyi közösségi közlekedési menetrend módosítása 2025. évre vonatkozóan.

Megrendelésre került Szombathely város területén, 6 helyszínen lévő 8 db tűzoltó víztároló - Országos Tűzvédelmi Szabályzatról szóló 54/2014. (XII. 5.) BM rendelet szerinti - féléves rendszeres ellenőrzése. Az első teljesítés október hónapban megtörtént.

A Magyar Energetikai és Közmű-szabályozási Hivatal által jóváhagyott Gördülő Fejlesztési Tervben szereplő, valamint ún. havaria jellegű megrendelések megküldése a Vasivíz Zrt. felé folyamatos. Az elvégzett munkák teljesítését az iroda helyszínen is ellenőrzi.

A lakossági bejelentésekre reagálva a közterületi rágcsálóirtás megrendelése folyamatos. Megtörtént a II. félévi, Szombathely város területét érintő, átfogó rágcsálóirtás. Folyamatban van a vállalkozó versenyszabályzat szerinti beszerzése a következő évekre vonatkozóan.

A szárazelemgyűjtő verseny díjazott iskoláival megkötésre kerültek a támogatási szerződések.

A Környezetvédelmi Iroda hatósági eljárást folytatott le fakivágási, közterület-használati, zajvédelmi ügyekben, valamint helyi természetvédelmi végzéseket adott ki a város közigazgatási területén induló beruházásokra vonatkozóan.

A környezet- és természetvédelem helyi szabályairól szóló 33/2012. (XI. 12.) önkormányzati rendelet, valamint a fizetőparkolók működésének és igénybevételének rendjéről szóló 21/2012. (V. 10.) önkormányzati rendelet módosításáról, továbbá a kéményseprő ipari közszolgáltatásról szóló 4/2013. (II.11.) önkormányzati rendelet hatályon kívül helyezéséről szóló előterjesztéseket az iroda a november havi közgyűlésre elkészítette.

2024. október 16. napján első ízben ülésezett a Fenntarthatósági és Klímastratégiai Szakmai Bizottság. A bizottság működésével kapcsolatos mindennemű feladatot a Környezetvédelmi Iroda látja el és koordinálja.

**A Vagyongazdálkodási és Városfejlesztési Iroda** az előző közgyűlés óta folyamatosan végezi az SZMSZ-ben meghatározott feladatait.

Az előző beszámoló készítése óta eltelt időszakban 548 db iktatott ügyirat keletkezett az irodán.

Az iroda a **vagyongazdálkodási feladatkörében** gondoskodott a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése volt. A sikeres pályázatot követően az iroda elkészítette az adásvételi szerződéseket, gondoskodott az ingatlan-nyilvántartással kapcsolatos feladatok ellátásáról, eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálta, amennyiben a vagyon értékesítése lehetséges volt, úgy megtette a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

Az iroda elkészítette a határozatlan idejű bérleti szerződéssel rendelkező önkormányzati bérlakásokban élők felé címzett vételi szándék felmérésével kapcsolatos leveleket, 291 db lakásra vonatkozóan kerül megküldésre a levél, a szándéknyilatkozatok visszaküldési határideje 2025. január 31.

A Sárdi-éri utca projekt megvalósításához szükséges, hogy a terület önkormányzati tulajdonban legyen, ezért az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről. Egyeztetésre került a SZOVA Nonprofit Zrt. és az Önkormányzat között a Zrt. kezelésében lévő, de önkormányzati tulajdonú több, mint 2000 db ingatlan kataszteri adatlapja, mivel a jövőben az új kataszteri program egy egységes adatbázist kezel.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése). Az október 22-i ülésen megválasztásra kerültek a társaságok új felügyelőbizottsági és igazgatósági tagjai, ehhez kapcsolódóan minden önkormányzati tulajdonú gazdasági társaság létesítő okirata módosításra került. A közgyűlés döntött az ügyvezetők bérezéséről is, ehhez kapcsolódóan a munkaszerződések módosítása megtörtént.

Az iroda elkészítette a beérkezett kérelmek alapján az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.  Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről. Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészítette a hatáskörébe tartozó közgyűlési, bizottsági előterjesztéseket és polgármesteri döntéseket.

A **városfejlesztési** feladatok tekintetében iroda vezetője az alábbi tájékoztatást adta:

A Késmárk utcai teniszcentrum fejlesztése MVP projekt záró beszámoló újabb hiánypótlásának benyújtása megtörtént, a projekt lezárása folyamatban.

A ,,Szent Márton Lovas Sport, Hagyományőrző és Rendezvényközpont fejlesztésének előkészítése” MVP projekt záró beszámoló 2. hiánypótlásának benyújtása megtörtént.

A Horizont2020-as JUSTNature projekt megvalósítása során a Hunyadi utcai parkban. Október 25-re egy „parkátadó” rendezvény került megrendezésre, amelynek keretében délelőtt a másik magyar projektpartner, az ABUD Mérnökiroda kollégái ültetették el a Myawaki-erdő kb. 670 növényét, délután pedig színes programokkal megtörtént a park átadása Szombathely lakói részére, iskolások közreműködésével. Folyamatban van a Sziszekkel folytatandó testvérvárosi eszmecsere 3. állomásának előkészítése és a helyi zöldinfrastruktúra-fejlesztéssel foglalkozó szakemberek, vállalkozások számára szervezendő rendezvény tartalmi fejlesztése. A projekt 2., 18 hónapos beszámolási időszakáról folyamatban van a pénzügyi beszámoló készítése.

A JustClimate projekt megvalósítása az ABUD Mérnökirodával partnerségben történt. A nyár folyamán több KlímaPlatform workshop került megrendezésre – 2024. június 13-án a második, július 10-én a harmadik, augusztus 6-án pedig a negyedik workshop –, ahol Szombathely jelentősebb vállalatainak, intézményeinek képviselői vettek részt annak érdekében, hogy 2024. ősz elejére az összegyűjtött eredményekből elkészüljön a Városi Klímaszerződés tervezete. A projekt 2024. október 15-én fejeződött be, a záró szakmai beszámoló összeállítása és benyújtása folyamatban van. Határidő 2024.11.14. volt.

Az Interreg Europe OD4GROWTH projekt 3. szemeszteréhez köthető pénzügyi és policy beszámoló leadása megtörtént a Széchenyi Programiroda felé. A 4. szemeszterrel kapcsolatos tevékenységek, és a Liepaja-ban november 18-21. között megrendezésre kerülő személyes projekttalálkozóval kapcsolatos ügyintézések folyamatban vannak.

Az European Urban Initiative City to City Exchanges projekt lezárásához szükséges dokumentumok leadásra kerültek, az iroda az elbírálásra és a támogatási összeg megküldésére vár.

A Horizon Europe WeGenerate projekt 3. konzorciumi találkozójával egybekötött tanulmányi út időpontja október 22-25., helyszíne Cesena, Olaszország volt. A pénzügyi dokumentációk beküldésre kerültek, az iroda a költségtérítés beérkezésére vár. A következő tanulmányi út december 2-5. között kerül megrendezésre, helyszíne Cascais, Portugália. Az utazással kapcsolatos ügyintézés folyamatban van.

Az RRF-1.1.2-21-2021-00007 azonosító számú „Új bölcsőde építése Szombathely Szentkirályi városrészen” elnevezésű projekt kiviteli munkái és az eszközbeszerzés közbeszerzési eljárása lezárult. 2024. november 12-én lezárult a műszaki átadás. A forgalombehelyezési és használatbavételi engedélyezési eljárás folyamatban van.

A TOP-6.1.5-15-SH1-2019-00002 számú „A Ferenczy utca hiányzó szakaszának kiépítése" című projekt záró kifizetési igénylése és beszámolója jóváhagyása megtörtént, a projekt 2024. október 17. napján fenntartási időszakba került. A projekt vízjogi üzemeltetési engedélyének beszerzési határideje 2025. október 16. napja, melyet legkésőbb 2025. október 31-ig az 1. sz projektfenntartási jelentés mellékleteként a támogató részére meg kellett küldeni.

A „Szombathely – Zanat kerékpárút megvalósítása” című projekt pénzügyi és szakmai beszámolója 2024. június 19-én benyújtásra került.

A TOP Plusz-1.3.1-21 számú, „Fenntartható városfejlesztés Szombathelyen” című projekt megvalósítása folyamatban van. Tanulmányok elkészítésére indikatív ajánlatkérés megtörtént. 2024. november 11-én benyújtásra került a Támogatási Szerződés 3. számú módosítása iránti kérelem.

A TOP-6.5.2-15-SH1-2016-00001 számú, „Megújuló Szombathely – tiszta energia saját erőből” című projekt esetében 2024. augusztus 29-én támogatási szerződés módosítás iránti kérelem került benyújtásra a Támogatóhoz (a projekt indikátorai módosultak). 2024. november 4-én a Támogató elfogadta a Támogatási Szerződés módosítását.

A Take-IT-home, új nevén Green LaMiS projekt Társfinanszírozási szerződése is aláírása került, ezt követően megérkezett a hazai társfinanszírozás 21 493,2 €-nyi összege. Folytatódik a két kiválasztott önkormányzati szolgáltatóval az együttműködés, a lehetséges eszközhasználati beavatkozások feltérképezése. 2024. október 22-én folytatódnak a rendszeres havi online egyeztetések.

A Leccoval közös Customised Energy (C-ENERGY) projekt megvalósítása során az első közös tevékenység a bevont iskolákkal történt egyeztetések után a 2024. szeptember 25-i online workshop volt. 2024. október 6-9. között 24 fős szakértői-résztvevői csapat utazott Leccoba tanulmányi útra, illetve a középiskolás diákok versenyének egyeztetésére. Az olasz delegáció, köztük 30 diák, 2024. november 7-10. között Szombathelyre látogatott, a diákok közötti személyes találkozás és a közös projektmunka folytatása céljából.

TOP Plusz „Parkolási infrastruktúra és zöldfelületfejlesztés a Derkovits városrészen” című projekt pályázati anyagának pontosítása és kiegészítése szükséges a Zöldinfrastruktúra Tervzsűri I. körös véleményezése alapján.

TOP Plusz „Sárdi-éri iparterület fejlesztése, kivezető út építése” című projektre vonatkozóan a támogatási kérelem 2024. október 11-én benyújtásra került, a támogatási kérelem hiánypótlása 2024. november 5-én megtörtént. 2024. november 8-án a Támogató értesítést küldött a jogosultsági feltételek teljesítéséről, ezzel egyidejűleg megkezdte a támogatási kérelem tartalmi értékelését.

TOP Plusz „Szociális alapszolgáltatások fejlesztése” című projekt esetén a Pozsony utcában történő szociális ellátórendszer fejlesztése a feladat. A megalapozó dokumentum elkészült. A támogatási kérelem benyújtásra került. 2024.szeptember 18-án a Támogató értesítést küldött a jogosultsági feltételek teljesítéséről, ezzel egyidejűleg megkezdte a támogatási kérelem tartalmi értékelését.

A NetZeroCities program 20 hónapos tudásátadási programjába beválasztották Szombathelyt, Pilot városai Pécs és Miskolc. Az indító rendezvényt követően október végére volt várható a másik tanuló város kiválasztása után a tényleges együttműködés megindulása.

Az EUCF projekt 1. monitoring jelentése benyújtásra került 2024. október 2-án.

Az ANTI-addict – „Közös drogprevenciós tevékenységek és stratégiai együttműködés megvalósítása az osztrák-magyar határtérségben” elnevezésű pályázat az INTERREG VI-A Ausztria-Magyarország Program keretében 2024. november 7-én benyújtásra került.

A TOP Plusz-3.4.1-23 kódszámú, “Fenntartható humán infrastruktúra” című felhívásra benyújtandó projektek előkészítése folyamatban.

1. Bölcsődék fejlesztése Szombathelyen;
2. Egészségügyi alapellátás fejlesztése;
3. Gyermekjóléti és szociális alapszolgáltatások fejlesztése;
4. Óvodai fejlesztések Szombathelyen;
5. Szociális alapszolgáltatások minőségi fejlesztése.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2024. november közepén befejeződött a kizárólagos tulajdonú gazdasági társaságok pénzkezelési tevékenységének vizsgálata. Az ellenőrzés az alábbi társaságokat érintette:

* Szombathelyi Sportközpont és Sportiskola Nonprofit Kft.
* SZOVA Szombathelyi Vagyonhasznosító és Városgazdálkodási Nonprofit Zrt.
* Fogyatékkal Élőket és Hajléktalanokat Ellátó Közhasznú Nonprofit Kft.

A vizsgálatok tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban új vizsgálatot indított el az iroda a Savaria Szimfonikus Zenekarnál, az intézmény gazdálkodásának átfogó vizsgálatára kerül sor az alábbi szempontok szerint:

* A gazdálkodás szervezettsége, célszerűsége
* Számviteli előírások érvényesülése
* Az intézményi vagyon változásának értékelése
* A leltározás és a selejtezés ellenőrzése
* Gépjárművek üzemeltetésének ellenőrzése
* A belső kontrollrendszer kialakítása és működtetése

A vizsgálat várhatóan december végén fejeződik be.

A **Gondnoksági Iroda** az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* a Hivatali működés szerkezeti struktúrájának változása érdekében szükséges logisztikai feladatok koordinálása, bonyolítása, bélyegzők cseréje történt meg;
* a SZOVA Zrt. bérleménykezelési részlege 2025. január 1-től történő áthelyezésével kapcsolatos logisztikai feladatok elvégzése (irodák átalakítása, bútorok beszerzése stb);
* folytatódott az Adventi vásár előkészülete (pályázatok kiírása, szerződések kötése, műszaki egyeztetések stb.), amely jelentősen leköti a Gondnoksági Irodát;
* több iroda felújítása is megtörtént, illetve folyamatban van, amelyek lebonyolítása, koordinálása is az iroda feladata, ebbe beletartozik több új irodabútor beszerzése;
* Kossuth u. 11. sz. épület belső részének felújítására megkérte az iroda az ajánlatokat;
* lejáró közüzemi szerződések pályáztatása, hivatal működéséhez szükséges szerződések megkötése;
* Szociális Hét rendezvénysorozatainak kiszolgálásához szükséges eszközök beszerzése, termek átrendezése.

Kérem a Tisztelt Közgyűlést tájékoztatóm elfogadására.

**Szombathely, 2024. november „ ”**

 **/: Dr. Károlyi Ákos :/**

**HATÁROZATI JAVASLAT**

**….…/2024. (XI.28.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal